Priekšlikums PADOMES LĒMUMS par Shift2Rail ģenerālplāna apstiprināšanu /* COM/2014/0739 final - 2014/0354 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Padomes 2014. gada 16. jūnija Regula (ES) Nr. 642/2014, ar ko izveido kopuzņēmumu Shift2Rail (turpmāk "S2R regula")[1] stājās spēkā 2014. gada 7. jūlijā, tādējādi oficiāli izveidojot jaunu publiskā un privātā sektora partnerību ar mērķi pārvaldīt pētniecības un inovācijas pasākumus, ar kuriem atbalsta kvalitatīvāku dzelzceļa pakalpojumu izveidi Eiropā. Kopuzņēmuma Shift2Rail dibinātāji ir norādīti S2R regulā, to vidū ir Savienība, ko pārstāv Komisija, kā arī astoņi nozares partneri, proti, Alstom Transport, Ansaldo STS, Bombardier Transportation, Construcciones y Auxiliar de Ferrocariles, Network Rail, Siemens Aktiengesellschaft, Thales un Trafikverket. Papildu asociētos locekļus jāizraugās atklātā dalības konkursā, kuru Komisija izsludina trīs mēnešu laikā pēc S2R regulas stāšanās spēkā. Shift2Rail mērķis ir atbalstīt 2011. gada Baltās grāmatas par transportu[2] mērķus un pāreju no ne tik ilgtspējīgiem transporta veidiem uz dzelzceļu, padarot to efektīvāku izmaksu ziņā un pievilcīgāku. Paredzams, ka Shift2Rail izstrādātās, demonstrētās un validētās inovatīvās tehnoloģijas un risinājumi dubultos dzelzceļa transporta sistēmas jaudu un par 50 % samazinās tās aprites cikla izmaksas, neuzticamību un kavējumus. Kopuzņēmums atbalstīs arī Eiropas dzelzceļa nozares vadošo lomu pasaulē, tādējādi radot darbvietas un palielinot eksportu. Saskaņā ar S2R regulas I pielikuma 1. panta 4. punktu un 2. panta a) punktu kopuzņēmumam Shift2Rail būtu jāizstrādā un jāattīsta ģenerālplāns un jānodrošina tā efektīva un lietderīga īstenošana. Šim ģenerālplānam vajadzētu būt uz nākotni vērstam dokumentam, kurā noteikti prioritārie pētniecības un inovācijas pasākumi, lai ilgtermiņā īstenotu inovācijas dzelzceļa nozarē. Saskaņā ar S2R regulas I pielikuma 1. panta 3. punktu Shift2Rail ģenerālplānam būtu jāaptver šādas piecas tematiskās jomas vai inovācijas programmas (IP): · IP1: izmaksu ziņā efektīvi un uzticami vilcieni, tostarp lieljaudas vilcieni un ātrgaitas vilcieni; · IP2: modernas satiksmes pārvaldības un vadības sistēmas; · IP3: izmaksu ziņā efektīva un uzticama lieljaudas infrastruktūra; · IP4: IT risinājumi pievilcīgiem dzelzceļa pārvadājumu pakalpojumiem; · IP5: tehnoloģijas ilgtspējīgiem un pievilcīgiem Eiropas kravu pārvadājumu pakalpojumiem. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS Kopuzņēmuma Shift2Rail dibinātāji Komisijas vadībā, apspriežoties ar Eiropas Dzelzceļa aģentūru un Eiropas Dzelzceļa pētniecības konsultatīvās padomes (ERRAC) tehnoloģiju platformu, izstrādāja Shift2Rail ģenerālplāna sākotnējo versiju. Tajā ir ietverti arī komentāri, kas saņemti no plaša attiecīgo ieinteresēto personu loka gan daudzās atsevišķās sanāksmēs ar nozares pārstāvjiem, gan arī sabiedriskās apspriešanas sanāksmē, kura notika 2014. gada 20. jūnijā un kurā piedalījās gandrīz 200 ieinteresētās personas. Apspriešana ļāva secināt, ka ģenerālplāna pašreizējā versija ir labi līdzsvarota un tai ir plašs atbalsts. Kopuzņēmuma Shift2Rail valde 2014. gada 24. septembrī apstiprināja Shift2Rail ģenerālplāna sākotnējo versiju. 3. PRIEKŠLIKUMA JURIDISKIE ASPEKTI Šis priekšlikums attiecas uz Shift2Rail ģenerālplāna apstiprināšanu Padomē saskaņā ar procedūru, kas izklāstīta S2R regulas I pielikuma 1. panta 4. punktā. 2014/0354 (NLE) Priekšlikums PADOMES LĒMUMS par Shift2Rail ģenerālplāna apstiprināšanu EIROPAS SAVIENĪBAS PADOME, ņemot vērā Padomes 2014. gada 16. jūnija Regulu (ES) Nr. 642/2014, ar ko izveido kopuzņēmumu Shift2Rail[3], jo īpaši tās I pielikuma 1. panta 4. punktu, ņemot vērā Eiropas Komisijas priekšlikumu, tā kā: (1) Lai ilgtermiņā īstenotu inovācijas dzelzceļa nozarē, kopuzņēmumam Shift2Rail, apspriežoties ar Eiropas Dzelzceļa aģentūru un Eiropas Dzelzceļa pētniecības konsultatīvās padomes (ERRAC) tehnoloģiju platformu, būtu jāizstrādā un jāattīsta Shift2Rail ģenerālplāns. (2) Shift2Rail ģenerālplānā būtu jānosaka galvenās prioritātes un svarīgākās darbības un tehnoloģiskās inovācijas, kas veicamas visām ieinteresētajām personām, lai sasniegtu Regulas (ES) Nr. 642/2014 2. pantā izklāstītos kopuzņēmuma Shift2Rail mērķus. (3) Shift2Rail ģenerālplāns būtu jābalsta uz darbības rezultātiem un tam būtu jāaptver ierobežots skaits galveno tematisko jomu vai inovācijas programmu, kas izklāstītas Regulas (ES) Nr. 642/2014 1. panta 3. punktā. (4) Shift2Rail ģenerālplāna versija, kuru valde apstiprināja 2014. gada 24. septembrī un kurā ir ietverti būtiskākie attiecīgo ieinteresēto personu komentāri, veido pamatu kopuzņēmuma Shift2Rail darba plāna izstrādei un tam aicinājumam kļūt par asociētajiem dalībniekiem, kuru Komisija izsludināja 2014. gada 6. oktobrī saskaņā ar Regulas (ES) Nr. 642/2014 I pielikuma 4. panta 2. punktu, IR PIEŅĒMUSI ŠO LĒMUMU. Vienīgais pants Ar šo apstiprina Shift2Rail stratēģisko ģenerālplānu. Briselē, Padomes vārdā — priekšsēdētājs [1] OV L 177, 17.6.2014., 9. lpp. [2] Baltā grāmata "Ceļvedis uz Eiropas vienoto transporta telpu — virzība uz konkurētspējīgu un resursefektīvu transporta sistēmu", COM(2011) 144 final. [3] OV L 177, 17.6.2014., 9. lpp.